b'\n_START_ARTICLE_\nAntroji fitna\n_START_PARAGRAPH_\nAntroji fitna\xc2\xa0\xe2\x80\x93 antrasis pilietinis karas arab\xc5\xb3 kalifate, vyk\xc4\x99s 680\xe2\x80\x93692 m._NEWLINE_Antrosios fitnos prad\xc5\xbeia galima laikyti 680 m., kai mirus Damasko kalifui Muavijai I jo s\xc5\xabnaus Jazido I kalifu nepripa\xc5\xbeino \xc4\xaftakingi Mekos ir Medinos veik\xc4\x97jai. Jie laik\xc4\x97si principo, kad kalifas turi b\xc5\xabti renkamas. Kita grup\xc4\x97 nepatenkint\xc5\xb3j\xc5\xb3 man\xc4\x97, kad kalifo postas turi pereiti kalifo Ali \xc4\xafp\xc4\x97diniui ir Mahometo palikuoniui, nes taip es\xc4\x85 Muavija I buvo sutar\xc4\x99s su Ali s\xc5\xabnumi Hasanu. Hasanui mirus \xc5\xa1i teis\xc4\x97 es\xc4\x85 per\xc4\x97jo kitam Ali s\xc5\xabnui Huseinui. \xc4\xae Kuf\xc4\x85 i\xc5\xa1\xc5\xbeygiav\xc4\x99s Huseinas ibn Ali \xc5\xbeuvo Kerbelos m\xc5\xab\xc5\xa1yje nuo Jazido I kariuomen\xc4\x97s. Kita Antrosios fitnos prad\xc5\xbeios data galima laikyti 683 m., kai prie\xc5\xa1 Jazid\xc4\x85 I atvirai sukilo Mekos ir Medinos miestai. Jazidas I pasiunt\xc4\x97 kariuomen\xc4\x99 i\xc5\xa1 Sirijos miestams numal\xc5\xa1inti. Medina buvo u\xc5\xbeimta, po to apgulta Meka. Apgulties metu at\xc4\x97jo \xc5\xbeinia apie Jazido I mirt\xc4\xaf ir sir\xc5\xb3 kariuomen\xc4\x97 atsitrauk\xc4\x97. Tre\xc4\x8dia versija, Antroji fitna prasid\xc4\x97jo 683 ar 684 m. mirus trumpai vald\xc5\xbeiusiam ir \xc4\xafp\xc4\x97dinio nepaskyrusiam Jazido I s\xc5\xabnui Muavijai II._NEWLINE_Mekoje kalifu pasiskelb\xc4\x97 Abdula ibn al Zubairas. Jo vald\xc5\xbei\xc4\x85 pripa\xc5\xbeino beveik visas arab\xc5\xb3 kalifatas, \xc4\xafskaitant kaisitus Sirijoje. Ta\xc4\x8diau jis pats niekuomet nei\xc5\xa1vyko i\xc5\xa1 Mekos. Jis pasikliov\xc4\x97 savo r\xc4\x97m\xc4\x97jais per atstum\xc4\x85 ir ne\xc4\xafvertino Omejad\xc5\xb3 \xc4\xaftakos Sirijoje. Vietos valdytojai veik\xc4\x97 jo vardu, bet realiai vykd\xc4\x97 savo politik\xc4\x85. Basroje vald\xc4\x97 jo brolis Mosabas ibn Zubairas. 684\xc2\xa0m. Marvanas I su kalbit\xc5\xb3 pagalba sumu\xc5\xa1\xc4\x97 kaisitus Sirijoje ir 685\xc2\xa0m. susigr\xc4\x85\xc5\xbeino Egipto vald\xc5\xbei\xc4\x85 Omejadams. 684 m. Arabijoje sukilo charid\xc5\xbeitai, vadovaujami Nad\xc5\xbedeho ibn Amiro. Juos r\xc4\x97m\xc4\x97 kaimi\xc5\xa1k\xc5\xb3 vietovi\xc5\xb3 gyventojai, vis\xc5\xb3 pirma D\xc5\xbeaziroje. Jie po to u\xc5\xbevald\xc4\x97 vis\xc4\x85 Vakar\xc5\xb3 Arabij\xc4\x85 ir Jemen\xc4\x85. Kita charid\xc5\xbeit\xc5\xb3 grup\xc4\x97 veik\xc4\x97 Irane ir Irake. Charid\xc5\xbeitai neu\xc5\xbevald\xc4\x97 nei vieno \xc4\xafgulos miesto ir palaipsniui buvo sumu\xc5\xa1ti tiek Al Zubairo \xc5\xa1alinink\xc5\xb3, tiek Damasko kalif\xc5\xb3 paj\xc4\x97g\xc5\xb3. _NEWLINE_Huseino ibn Ali mirties sukr\xc4\x97sti Alid\xc5\xb3 \xc5\xa1alininkai (\xc5\xa0ija, \xc5\xa1iitai) 685 m. sukilo Kufoje, vadovaujami Muchtaro ibn Abi Obaido Takafio, kuris imamu ir kalifu paskelb\xc4\x97 Ali s\xc5\xabn\xc5\xb3 Mohamed\xc4\x85 ibn al Hanafij\xc4\x85 (pastarasis kovose nedalyvavo). I\xc5\xa1 prad\xc5\xbei\xc5\xb3 jiems sek\xc4\x97si. Muchtaro paj\xc4\x97gos, vadovaujamos Ibrahimo ibn Maliko, nugal\xc4\x97jo Damasko kalifo Abdulmaliko paj\xc4\x97gas prie Mosulo. M\xc5\xab\xc5\xa1yje \xc5\xbeuvo Abdulmaliko generolas Ubaidula ibn Zijadas, laikytas atsakingu u\xc5\xbe Huseino ibn Ali mirt\xc4\xaf, kas palaikyta Dievo \xc5\xbeenklu. Ta\xc4\x8diau Muchtaras represijomis ir savo religiniu viena\xc5\xa1ali\xc5\xa1kumu nuteik\xc4\x97 daug kufie\xc4\x8di\xc5\xb3 prie\xc5\xa1 save, kuri\xc5\xb3 dalis pab\xc4\x97go \xc4\xaf Basr\xc4\x85 pra\xc5\xa1yti Mosabo ibn Zubairo paramos. 687 m. Mosabo paj\xc4\x97gos sumu\xc5\xa1\xc4\x97 Muchtaro paj\xc4\x97gas, jis pats \xc5\xbeuvo apsuptas savo r\xc5\xabmuose Kufoje. Tuo tarpu Sirijoje musulmonai susivienijo grei\xc4\x8diau nei Irake. 691 m. kalifo Abdulmaliko kariuomen\xc4\x97 sumu\xc5\xa1\xc4\x97 Mosabo ibn Zubairo paj\xc4\x97gas, pastarasis \xc5\xbeuvo. 692 m. Abdulmaliko kariuomen\xc4\x97 apgul\xc4\x97 ir u\xc5\xbe\xc4\x97m\xc4\x97 Mek\xc4\x85. Abdula ibn al Zubairas \xc5\xbeuvo ir jo mirtis laikoma Antrosios fitnos pabaiga.'